የአትሌቲክስ ጎዳና ላይ ውድድሮች እንዲመለሱ ተወሰነ
ብርሃን ፈይሳበኮቪድ 19 ወረርሽኝ እና በፈረንጆቹ የክረምት ወራት ምክንያት የአትሌቲክስ ውድድሮች ሳይካሄዱ ቆይተዋል።አሁን ግን የዓለም አትሌቲክስ እውቅናና ደረጃ የሰጣቸው ዓመታዊ ውድድሮች በያዙት መርሃ ግብር መሰረት የሚካሄዱ መሆኑን የዓለምን የአትሌቲክስ የሚመራው አካል አስታውቋል። በዚህም መሰረት በተቋሙ የፕላቲኒየም፣ ወርቅ፣ ብር እና ነሐስ ደረጃ የተሰጣቸው 191 ውድድሮች በ49 አገራት ውስጥ የሚካሄዱ ይሆናል።ከእነዚህ መካከል 168 የሚሆኑት በመርሃ ግብሩ መሰረት እንደሚካሄዱ የውድድሩ አዘጋጆች ማረጋገጫቸውን ቢሰጡም በዓመቱ በሚኖረው የወረርሽኝ መጠን እንዲሁም ሌሎች ምክንያቶች ይህ ቁጥር ለውጥ ሊያመጣ እንደሚችልም ይጠበቃል። የአትሌቲክስ ስፖርትን በዓለም አቀፍ ደረጃ የሚመራው ተቋም የትኛውም አህጉርና ዓለም አቀፍ ውድድር ከመካሄዱ አስቀድሞ ደረጃ እና ፈቃድ ይሰጣቸዋል።በውድድር ዝግጅታቸው፣ በሚያሳትፏቸው አትሌቶች ጥራት፣ በሽልማት ገንዘባቸው፣… እንዲሁም ትልልቅ ደረጃ የሚሰጣቸው እነዚህ የአትሌቲክስ ውድድሮች የዓመቱን መርሃ ግብራቸውን በተያዘው ወር መጨረሻ የሚጀምሩም ይሆናል። የመጀመሪያው ውድድር የሚሆነውም ዘንድሮ ኦሊምፒክን በምታዘጋጀው ጃፓን በሴቶች የሚካሄድ ማራቶን ነው።ውድድሩ በኦሳካ የሚካሄድ ሲሆን፤ ከ11 ወራት በኋላ በነሐሴ የመጨረሻው ዕለት (እ.ኤ.አ 2022 አዲስ ዓመት ዋዜማ) ደግሞ በማድሪድ፣ ቦልዛኖ እና ሳኦ ፖሎ በሚካሄዱት ውድድሮች የዓመቱ መርሃ ግብር እንደሚጠናቀቅም ነው የተጠቆመው። በዓለም አትሌቲክስ ሥራ አስፈፃሚ የሆኑት ጆን ሪጎን የጎዳና ላይ ሩጫዎች በሺዎች የሚቆጠሩ ሯጮችን የሚያስተናግዱ እንደመሆናቸው በወረርሽኙ ምክንያት ውድድሮችን ማካሄድ ሳይችሉ መቆየታቸውን ይገልፃሉ።አሁን ግን ለአትሌቶች የገቢ ምንጫቸው እንዲያድግ እንዲሁም በውድድር ምክንያት ተሳታፊዎች ተመርምረው ራሳቸውን ከቫይረሱ ነፃ እንዲያደርጉ ማረጋገጥን ለማበረታታት ሲባል ወደ ውድድር መገባቱን ያብራራሉ። የዓለም አትሌቲክስ መስፈርቶቹን ላሟሉ ውድድሮች ደረጃ ከመስጠቱም ባሻገር በየደረጃው ባሉ የውድድር አሸናፊዎች በሽልማት ሊበረከትላቸው የሚገባ የገንዘብ መጠንንም ያስቀምጣል።በዚህም መሰረት በማራቶን ውድድር ላይ አሸናፊ ለሚሆን አትሌት 1 ሺህ 500 የአሜሪካ ዶላር በሌሎች የመም ውድድሮች በቀዳሚነት ለሚያጠናቅቅ ደግሞ 7 ሺህ 500 ዶላር እንዲበረከትላቸው ያዛል።ይህ በሁለቱም ፆታ ተመሳሳይ ሲሆን እስከ ስምንት ባለው ደረጃ ሆነው ለሚያጠናቅቁ አትሌቶች የሚያገኙት የገንዘብ መጠንም ተዘርዝሯል። ይህንን ተከትሎም ትልልቅ የጎዳና ላይ ውድድሮች መግለጫዎችን በመስጠት ላይ ይገኛሉ።በቫይረሱ ስጋት ምክንያት ባለፈው ዓመት ሳይካሄድ የቀረው የለንደን ማራቶን በዚህ ዓመት በዓለም የሩጫ ተሳታፊዎች ክብረወሰን ሊሰብር የሚችል ቁጥር ለማስመዝገብ ማቀዱንም ዘ ጋርዲያን በድረገፁ አስነብቧል። በዓመቱ አጋማሽ የሚካሄደውና በዓለም ላይ ካሉ ትልልቅ ስም ያላቸው ማራቶኖች መካከል የሚጠቀሰው ይህ የለንደን ማራቶን ከ100 ሺህ ሯጮች በሁለት ቦታ በመክፈል በተለያዩ አቅጣጫዎች የተቀሩትን ደግሞ በቴክኖሎጂ እገዛ ለማወዳደር አቅዷል። ከዚህ ቀደም ከፍተኛ ቁጥር ያለውን ሯጭ በማሳተፍ በታሪክ ቀዳሚነቱን የያዘው የኒው ዮርክ ማራቶን ሲሆን፤ እ.ኤ.አ በ2018 ተካፋይ የነበሩት ሯጮች 53 ሺህ 121 ነበሩ።የለንደን ማራቶን ዳይሬክተር የሆኑት ሃፍ ብራሸር በዚህ ዓለም ከገባችበት አስቸጋሪ ሁኔታ በቅጡ ባልተላቀቀችበት ወቅት ይህንን ያህል ቁጥር ሯጭ ለማሳተፍ የታቀደው ‹‹በወረርሽኙ ምክንያት በአትሌቲክሱ ላይ ያጠላውን ጥላ በብርሃንና ተስፋ ለመተካት ነው›› ሲሉ ይገልፃሉ።ከዚህም ባሻገር የበጎ አድራጎትና ሌሎች አካታች መርሃ ግብሮችም መታቀዳቸውን ነው የሚጠቁሙት። ዳይሬክተሩ አክለውም ‹‹ውድድሮች ከተዘጉ ዓመት ቢሆናቸውም አሁንም ድረስ በቫይረሱ ስለሚሞቱ ተጠቂዎች እየተነገረ በመሆኑ ከፍተኛ ቁጥር ባለው ተሳታፊ ውድድር ስለማካሄድ መግለጽ ከባድ መሆኑ ግልጽ ነው።ነገር ግን ለውድድሩ አስፈላጊውን ዝግጅት ሁሉ አድርገናል፤ ከዚህ ባሻገር እስካሁን በእንግሊዝ አራት ሚሊየን የሚሆኑ ሰዎች ክትባቱን በመውሰዳቸውና ውድድሩ እስከሚካሄድበት ወቅትም ቁጥሩ ስለሚጨምር በመንግሥት ፈቃድ አግኝተናል›› ሲሉም ነው ያብራሩት።